fi fi fi fi pt fi en fi en es en en pt fi fi fi fi fi fi fi en en fi fi fi fi fi fi fi fi it fi fi fi fi fi fi en fi en fi fi fi fi es fi en en fi en fi en fi en th fi fi fi it fi fi lv fi en en es en en en fi fi fi fi fi fi fi en fi en fi fi et fi
Heli Hartikainen – saksofonisti, klarinetisti, improvisoija ja esiintyvä taiteilija
Heli Hartikainen (s. 1993) on kuopiolaislähtöinen saksofonisti, klarinetisti, säveltäjä ja esiintyvä taiteilija, jonka sydäntä erityisen lähellä on vapaa improvisaatio ja monitaiteisuus. Kokeellisuus, taiteidenvälisyys, raja-aitojen rikkominen ja siltojen rakentaminen ovat Hartikaisen työskentelyn eteenpäin vieviä voimia. Hartikainen on opiskellut musiikkia ja taidehistoriaa laaja-alaisesti, mikä heijastuu hänen työssään tanssin, performanssin ja äänitaiteen kentillä vahvana asiantuntijuutena, luovana tekijyytenä ja rohkeana holistisena läsnäolona. Freelancerinä Hartikainen on työskennellyt muusikkona, säveltäjänä, äänisuunnittelijana ja opettajana. Viime vuosina Hartikainen on esiintynyt aktiivisesti muun muassa Maria Baric Companyn ja Tanssiteatteri Auracon riveissä.
Hartikaisen osaaminen taipuu sooloimprovisaatiosta yhtyemuusikkouteen, studiotyöskentelyyn, instrumenttiopetukseen ja mitä villeimpiin performansseihin. Hartikainen on kuin kotonaan niin vaihtoehtoisen jättömaaperformanssin, herkkätunnelmaisen tanssiteatterin, kuin suuren lavashownkin parissa.
Hartikainen on ammattiopinnoissaan opiskellut klassista klarinetin soittoa, jazz-saksofonismia ja suomalaista kansanmusiikkia, missä hän on erityisesti perehtynyt muinaissuomalaiseen improvisaatioon ja toisteisuuden estetiikkaan. Hartikainen valmistuu musiikin maisteriksi Taideyliopiston Sibelius-Akatemiasta vuonna 2022.
Tällä hetkellä Hartikainen työstää teoskokonaisuutta ’CHRONOVARIATIONS – Ajan variaatiot’. 27.5.2022 Helsingin Musiikkitalolla ensi-iltansa saanut CHRONOVARIATIONS on tilasidonnaisesti muuntuva visuaalinen äänitaideteos. Teoksen toinen esitys on FLOW-festivaalilla The Other Sound-lavalla 12.8.2022 Helsingin Suvilahdessa.
CHRONOVARIATIONS visualisoi ääniaaltojen resonanssia ja päästää kokijan meditatiiviselle matkalle äänen syntysijoille. Ääni-installaatiossa elektromagneettiset värisevät transduusserit muuntavat tilassa olevat helsinkiläiseltä romuttamolta pelastetut teollisuusromumetallit ja oopperaorkesterin perkussiorivistä tutut myrskypellit resonoiviksi kaiuttimiksi. Huippumodernia elektroniikkaa laajasti hyödyntävän teoksen jokainen ääni on alunperin peräisin Hartikaisen soittamasta akustisesta tenorisaksofonista. Elektroninen ja akustinen limittyvät katosta roikkuvissa romuissa, kun Hartikaisen installaatiota varten kehittämä algoritmi arpoo, mitä hänen 20-äänisestä sävellyksestään soitetaan ja missä järjestyksessä. Järjestelmän ansiosta installaatiossa voi näin olla jopa 1950 erilaista soivaa lopputulosta hälyisästä suhinasta rytmiseen väreilyyn ja vyöryvistä äänimassoista herkkään melodiikkaan. Kokonaisuus on alati muuntuva, immersiivinen ja pysäyttävä.
CHRONOVARIATIONS -teoksen nimi juontaa ajan käsitteeseen ja muuntumiseen; ajattomuuteen, ajantajun menettämiseen, muistin rapautumiseen ja toisteisuuteen. Teoksen konserttiosuus avaa ja syventää installaation äänimateriaalia ja tarjoaa 17-kanavaisen katarttisen ‘tilaäänikylvyn’.
CHRONOVARIATIONS on Heli Hartikaisen maisterikonsertti Taideyliopiston Sibelius-Akatemiaan. Hartikainen on saanut tukea teoksen valmistamiseen Taiteen edistämiskeskukselta ja Musiikin edistämissäätiöltä. Hartikainen aloittaa heinäkuussa 2022 CHRONOVARIATIONS -teoskokonaisuuden toisen osan kehittämisen Taiteen edistämiskeskuksen kuuden kuukauden työskentelyapurahalla.
Hartikainen tunnetaan myös taidefolk-yhtyeestään Aoide, jonka ensilevyn Helmi Levyt julkaisi syksyllä 2020.
Aoide on nelihenkinen yhtye, jossa soivat suomalaiselle kansanmusiikille perinteiset ja modernit instrumentit. Aoiden musiikissa aika sekoittuu, pysähtyy ja joustaa, kun yhtye syventyy ja heittäytyy ikiaikaisen improvisaation lähteille. Soiva lopputulos on vanhaa ja uutta, pehmeää ja kovaa, hurjaa ja tyyntä, paikallaan ja jatkuvassa liikkeessä.
Uushelsinkiläisen Aoiden musiikki syntyy läsnäolevasta ryhmäimprovisaatiosta ja suomalais-ugrilaisista kansanmusiikkiperinteistä. Helmi Levyt julkaisi Aoiden debyyttilevyn syksyllä 2020.
Heli Hartikainen – puhaltimet
Minttu Hellstén – ääni
Essi Hirvonen – kontrabasso
Jenni Venäläinen – kantele
Hartikainen toimii muusikkona ja esiintyjänä Tuntu– (2017), Miksi Mix (2020) ja AINUT (2021-) -tanssiteoksissa. Miksi Mix:iin Hartikainen on tehnyt myös sävellykset ja äänisuunnittelun.
Hartikainen on vuodesta 2018 toiminut tulisaksofonistina Tuliteatteri Tulikansassa ja Maria Baric Companyssa. Hartikainen oli Maria Baric Companyn mukana mm. Helsingin uuden vuoden juhlassa Senaatintorilla uutena vuotena 2018.
Dance Like A MoFo
Aoide – I (Helmi Levyt 2020)
Minimalistista, avantgardistista taidefolkia. Aoide hyödyntää musiikissaan perinteistä melodiikkaa tuoden sen improvisaation kautta tähän päivään ja hetkeen.
Sibelius Academy Folk Big Band – Katrilli toisesta elämästä
Lähes neljästäkymmenestä huippumuusikosta koostuvan kansansoitinorkesterin säkenöivät sointivärit ja vastustamaton svengi tempaavat mukaansa ja kuljettavat kuulijan perinteisestä kantelepolkasta monikerroksisten äänimaisemien kautta hypnoottiseen rocksamanismiin.
Museum of Impossible Forms – thinking sound
Kokeellisen vapaan improvisaation radikaali vinyylijulkaisu.
Project Vainiolla Ensemble – Suruvesi (Vainiolla Sounds 2018)
Project Vainiolla Ensemblen Suruvesi-albumi tutkii itkuvirsien ja preparoidun pianon mahdollisuuksia. Albumilla kohtaavat itkuvirsien runollinen kieli ja kaihoisat melodiat, akustiset ja elektroniset soittimet sekä pellolla ja metsässä äänitetyt improvisoidut äänimaisemat.
tai alla olevalla lomakkeella
Create a website or blog at WordPress.com